## 三年级上册

### 小儿垂钓 唐 胡令能

蓬头稚子学垂纶，侧坐莓苔草映身。

路人借问遥招手，怕得鱼惊不应人。

### 夜书所见 南宋 叶绍翁

萧萧梧叶送寒声，江上秋风动客情。

知有儿童挑促织，夜深篱落一灯明。

### 九月九日忆山东兄弟 唐 王维

独在异乡为异客，每逢佳节倍思亲。

遥知兄弟登高处，遍插茱萸少一人。

### 望天门山 唐 李白

天门中断楚江开，碧水东流至此回。

两岸青山相对出，孤帆一片日边来。

### 饮湖上初晴后雨 宋 苏轼

水光潋滟晴方好，山色空蒙雨亦奇。

欲把西湖比西子，淡妆浓抹总相宜。